pythainlp/thaigov-v2-corpus-22032023 huggingface dataset:
วันจันทร์ที่ 7 กุมภาพันธ์ 2565
“กอช. ชวนอาชีพอิสระ ที่มีอายุ 50 ปีขึ้นไป วางแผนการออม กับ กอช.”
กองทุนการออมแห่งชาติ หรือ กอช. เชิญชวนผู้ประกอบอาชีพอิสระที่มีสิทธิ์สมัครเป็นสมาชิก กอช. รับเงินสมทบเพิ่ม 1,200 บาทต่อปี เพียงตรวจสอบสิทธิ์และคุณสมบัติก่อนการสมัครสมาชิกได้ ที่แอปพลิเคชัน “กอช.” สอบถามโทร. 02-049-9000
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า กอช. เชิญชวนผู้ประกอบอาชีพอิสระ ประชาชนทั่วไปที่มีสิทธิ์สมัครเป็นสมาชิก กอช. วางแผนการออมเงินเพื่อสร้างความมั่นคงในอนาคต โดยออมกับ กอช. เดือนละ 1,100 บาท หรือปีละ 13,200 บาท รับเงินสมทบ 1,200 บาทต่อปี คิดเป็นดอกเบี้ยเงินฝากธนาคาร 9.09% เพื่อครบอายุ 60 ปีจะได้มีบำนาญรายเดือนใช้ตลอดชีพ
สำหรับผู้ที่สนใจสามารถสมัครหรือส่งเงินออมสะสมได้ที่แอปพลิเคชัน กอช. รวมถึงหน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้านหรือ ธนาคารของรัฐ อาทิ ธนาคารเพื่อการเกษตรและสหกรณ์การเกษตร ธนาคารออมสิน ธนาคารอาคารสงเคราะห์ ธนาคารกรุงไทย ธนาคารอิสลามแห่งประเทศไทย ทุกสาขา รวมทั้งไปรษณีย์ไทย สหกรณ์ชุมชน ที่เข้าร่วม เคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันศุกร์ที่ 1 กรกฎาคม 2565
เปิดไทม์ไลน์ ! เงินเข้าบัตรสวัสดิการแห่งรัฐ บางอย่าง ถอนเป็นเงินสด - สะสมในเดือนถัดไปได้
.....
กำหนดการโอนค่าใช้จ่ายต่าง ๆ เข้าบัตรสวัสดิการแห่งรัฐ เพื่อบรรเทาภาระค่าครองชีพให้แก่ผู้มีรายได้น้อย ตั้งแต่เดือน ก.ค.65 เป็นต้นไป มีดังนี้
.
ทุกวันที่ 1 ของเดือน
- วงเงินซื้อสินค้า 200 และ 300 บาท
- ส่วนลดก๊าซหุงต้ม 100 บาท/คน/3เดือน (ก.ค.-ก.ย.65)
- ค่าเดินทาง (รถทัวร์/รถไฟ/รถเมล์ และ รถไฟฟ้า) อย่างละ 500 บาท/เดือน
ถอนและสะสมไม่ได้
.
ทุกวันที่ 15 ของเดือน
-ค่ายังชีพผู้สูงอายุรายได้น้อย 50 และ 100 บาท/เดือน
รับสิทธิ ต.ค.64 - ก.ค.65 โอนช่วง เม.ย.-ก.ย.65
ถอนเป็นเงินสดและสะสมได้
.
ทุกวันที่ 18 ของเดือน
- เงินคืนค่าไฟ ไม่เกิน 315 บาท/ครัวเรือน/เดือน
- เงินคืนค่าน้ำ ไม่เกิน 100 บาท/ครัวเรือน/เดือน (ใช้ไม่เกิน 315 บาท)
ถอนเป็นเงินสดและสะสมได้
.
ทุกวันที่ 22 ของเดือน
เงินเพิ่มเบี้ยความพิการ 200 บาท/เดือน
ถอนเป็นเงินสดและสะสมได้
.
อ่านเพิ่มเติม คลิก >> https://www.thaigov.go.th/news/contents/details/56393
.
#ไทยคู่ฟ้า #ร่วมต้านโควิด19
-------------------
วันศุกร์ที่ 20 พฤษภาคม 2565
ขสมก. เปิดเส้นทางเดินรถโดยสาร สาย 2 - 36 ไทรน้อย - ศูนย์ราชการฯ แจ้งวัฒนะ เริ่ม 20 พ.ค. นี้
...
นายกิตติกานต์ จอมดวง จารุวรพลกุล ผู้อำนวยการองค์การขนส่งมวลชนกรุงเทพ (ขสมก.) กระทรวงคมนาคม เปิดเผยว่า ตามแผนปฏิรูปเส้นทางรถโดยสารประจำทางในเขตกรุงเทพมหานคร และจังหวัดที่มีเส้นทางต่อเนื่อง ขสมก. มีเส้นทางเดินรถโดยสาร จำนวน 107 เส้นทาง ซึ่ง กรมการขนส่งทางบก ได้อนุมัติใบอนุญาตประกอบการขนส่งประจำทางให้กับ ขสมก.แล้ว จำนวน 18 เส้นทาง โดยเมื่อวันที่ 28 มกราคม 2565 กรมการขนส่งทางบก ได้อนุมัติใบอนุญาตฯ ให้กับ ขสมก. เพิ่มอีก 1 เส้นทาง คือ สาย 2 - 36 เส้นทาง ไทรน้อย - ศูนย์ราชการฯ แจ้งวัฒนะ ซึ่งเส้นทางดังกล่าว เป็นเส้นทางใหม่ที่มีการสำรวจแล้วว่า สามารถอำนวยความสะดวกให้กับประชาชนในการเดินทางไปยังศูนย์ราชการฯ แจ้งวัฒนะ และช่วยประหยัดค่าใช้จ่ายในการเดินทาง เนื่องจากประชาชนไม่ต้องใช้บริการรถโดยสารหลายต่อ
โดย ขสมก. ได้จัดรถโดยสารสำหรับให้บริการในเส้นทางดังกล่าว จำนวน 13 คัน แบ่งเป็น รถโดยสารธรรมดา จำนวน 10 คัน และรถโดยสารปรับอากาศยูโรทู จำนวน 3 คัน ให้บริการในวันธรรมดา วันละ 40 เที่ยว ให้บริการในวันหยุด วันละ 32 เที่ยว ตั้งแต่เวลา 04.30 - 22.00 น. เริ่มให้บริการ ตั้งแต่วันที่ 20 พฤษภาคม 2565 เป็นต้นไป โดย ขสมก. ได้รับการสนับสนุนพื้นที่จอดรถโดยสาร ท่าต้นทาง (ไทรน้อย) จากเทศบาลตำบลไทรน้อย จังหวัดนนทบุรี และท่าปลายทาง (ศูนย์ราชการฯ แจ้งวัฒนะ) จากบริษัท ธนารักษ์พัฒนาสินทรัพย์ จำกัด
ทั้งนี้ เมื่อสามารถจัดหารถโดยสารใหม่ ใช้พลังงานสะอาดเป็นมิตรกับสิ่งแวดล้อม มาให้บริการประชาชนได้แล้ว ขสมก. ก็จะนำรถโดยสารดังกล่าว มาให้บริการแทนรถโดยสารเดิม เพื่อให้เป็นไปตามหลักเกณฑ์ และเงื่อนไขการขออนุญาตประกอบการขนส่งประจำทางของกรมการขนส่งทางบกต่อไป
วันศุกร์ที่ 13 พฤษภาคม 2565
กรมศุลกากร ยกเว้นอากรขาเข้าสำหรับข้าวโพดเลี้ยงสัตว์ และชี้แจงเรื่องอัตราอากรขาเข้าที่นั่งนิรภัยสำหรับเด็ก (Car Seat)
กระทรวงการคลัง โดยกรมศุลกากร ออกประกาศกระทรวงการคลัง ยกเว้นอากรขาเข้าสำหรับข้าวโพดเลี้ยงสัตว์ภายใต้องค์การการค้าโลก ในโควตาประเภทพิกัด 1005.90.99 รหัสย่อย 71 และจะมีผลบังคับใช้นับจากวันถัดจากวันที่ประกาศลงในราชกิจจานุเบกษา จนถึงวันที่ 31 ก.ค.2565
วันนี้ (12 พฤษภาคม 2565) นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร เปิดเผยว่า จากการที่คณะรัฐมนตรีมีมติเห็นชอบตามมติของคณะกรรมการนโยบายอาหาร ผ่อนปรนมาตรการภาษีนำเข้าข้าวโพดเลี้ยงสัตว์ภายใต้ WTO ในโควตา ระหว่างเดือนพฤษภาคม – กรกฎาคม 2565 (3 เดือน) ในอัตราภาษีร้อยละ 0 ปริมาณข้าวโพดไม่เกิน 6 แสนตัน หรือร้อยละ 50 ของความต้องการใช้ข้าวโพดเลี้ยงสัตว์และวัตถุดิบทดแทน เพื่อเป็นการแก้ไขปัญหาปริมาณวัตถุดิบที่ใช้ในอุตสาหกรรมการผลิตอาหารสัตว์ไม่เพียงพอ ดังนั้น กระทรวงการคลัง (กรมศุลกากร) จึงได้ออกประกาศกระทรวงการคลัง ยกเว้นอากรขาเข้าสำหรับข้าวโพดเลี้ยงสัตว์ภายใต้องค์การการค้าโลก (WTO) ในโควตา ประเภทพิกัด 1005.90.99 รหัสย่อย 71 และจะมีผลบังคับใช้นับจากวันถัดจากวันที่ประกาศลงในราชกิจจานุเบกษา จนถึงวันที่ 31 กรกฎาคม 2565
นอกจากนี้ ตามที่ราชกิจจานุเบกษาได้เผยแพร่พระราชบัญญัติจราจรทางบก (ฉบับที่ 13) พ.ศ. 2565 เมื่อวันที่ 7 พฤษภาคม 2565 กำหนดให้ผู้โดยสารที่นั่งแถวตอนหน้าและที่นั่งแถวตอนอื่น ต้องรัดร่างกายด้วยเข็มขัดนิรภัยไว้กับที่นั่งตลอดเวลาในขณะโดยสารรถยนต์ และผู้โดยสารที่เป็นเด็กอายุไม่เกิน 6 ปี ต้องจัดให้นั่งในที่นั่งนิรภัยสำหรับเด็ก หรือนั่งในที่นั่งพิเศษสำหรับเด็กเพื่อป้องกันอันตราย ทำให้ประชาชนให้ความสนใจในภาษีอากรขาเข้าที่อาจส่งผลต่อราคาของสินค้าดังกล่าว
สำหรับ ที่นั่งนิรภัยสำหรับเด็ก (Car Seat) จัดเป็นของในประเภทพิกัด 9401.80.00 โดยมีอัตราอากรขาเข้า อยู่ที่ร้อยละ 20 แต่หากนำเข้าภายใต้ความตกลงเขตการค้าเสรี (FTA) ที่ประเทศไทยมีอยู่ก็จะสามารถใช้สิทธิพิเศษยกเว้นอากรขาเข้าได้สำหรับทุกความตกลง อย่างไรก็ตาม การลดอัตราอากรขาเข้าเป็นการทั่วไปให้ต่ำกว่าร้อยละ 20 นั้น เป็นเรื่องนโยบายซึ่งกรมศุลกากรอยู่ระหว่างการหารือกับสภาอุตสาหกรรมแห่งประเทศไทยเพื่อนำเสนอต่อกระทรวงการคลังและคณะรัฐมนตรี ทั้งนี้เพื่อให้อัตราอากรของที่นั่งนิรภัยสำหรับเด็กอยู่ในระดับที่เหมาะสม เพื่อประโยชน์ต่อผู้บริโภคและไม่กระทบต่อผู้ผลิตในประเทศต่อไป
ทั้งนี้ ท่านสามารถสอบถามรายละเอียดเพิ่มเติมได้ที่ส่วนโครงสร้างอากร กองพิกัดอัตราศุลกากร หมายเลขโทรศัพท์ 02-667-7000 ต่อ 4889 หรือ 7325 หรือสอบถามปัญหาทางศุลกากร ศูนย์บริการศุลกากร (Customs Care Center) หมายเลข 02-667-6656 หรือสายด่วน 1164
วันศุกร์ที่ 10 กันยายน 2564
นายกฯ เยี่ยมชมสถานประกอบการ พอใจโครงการ
นายกฯ เยี่ยมชมสถานประกอบการ พอใจโครงการ "Factory Sandbox" ป้องกันการติดเชื้อในคลัสเตอร์โรงงาน เล็งหาแนวทางช่วยโรงงานขนาดเล็ก จัดทำ Bubble & Seal/Factory Sandbox
วันนี้ (10 กันยายน 2564) เวลา 08.40 น. นายธนกร วังบุญคงชนะ โฆษกประจำสำนักนายกรัฐมนตรีเผยว่าพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชมสถานประกอบการที่เข้าร่วมโครงการ "Factory Sandbox" ณ บริษัท เอสบี อุตสาหกรรมเครื่องเรือน จำกัด มีพนักงานที่เป็นผู้ประกันตน จำนวน 1,815 คน โดยนายจ้างและหน่วยงานที่เกี่ยวข้องจะร่วมกันจัดให้ลูกจ้างและบุคลากรในสถานประกอบกิจการตรวจหาเชื้อด้วยวิธี RT-PCR มีการคัดแยกผู้ติดเชื้อ ประสานส่งตัวผู้ติดเชื้อไปเข้ารับการรักษา รวมถึงจัดให้ลูกจ้างและบุคลากรในสถานประกอบกิจการฉีดวัคซีนเสริมสร้างภูมิคุ้มกันให้ร่างกาย โดยไม่ต้องหยุดประกอบกิจการ
โอกาสนี้ นายกรัฐมนตรี กล่าวมอบนโยบายว่า รัฐบาลได้ให้ความสำคัญกับการป้องกันและควบคุมการแพร่ระบาดของโรคโควิด-19 ในสถานประกอบการ วันนี้ ได้นำร่องพื้นที่แรกในโรงงานอุตสาหกรรม "Factory Sandbox" โดยบูรณาการกับหน่วยงานต่าง ๆ ในพื้นที่ ให้กับผู้ประกอบการและแรงงานในโรงงานปฏิบัติเชิงรุกตามมาตรการที่กำหนด เน้นการตรวจคัดกรองอย่างเป็นระบบ การรักษาพยาบาลอย่างทันท่วงที การฉีดวัคซีนให้แรงงาน การควบคุมโรคอย่างเข้มงวด และป้องกันการติดเชื้อในคลัสเตอร์โรงงาน สร้างสมดุลระหว่างมาตรการด้านสาธารณสุขและการขับเคลื่อนเศรษฐกิจของประเทศให้เดินหน้าต่อไปได้
นายกรัฐมนตรียังห่วงสถานประกอบการขนาดเล็กที่ไม่สามารถเข้าถึงการขอรับวัคซีน และบริการต่าง ๆ ในขณะที่การดำเนินมาตรการ Bubble & Seal หรือ Factory Sandbox ทำให้กับผู้ประกอบการมีภาระมากขึ้น ซึ่งรัฐบาลจะหามาตรการช่วยสนับสนุนสภาพคล่องในการดำเนินการต่อไป ทั้งนี้ จะให้ทุกหน่วยงานร่วมกันหามาตรการการจ้างงาน มาตรการพยุงการจ้างงาน ช่วยเหลือให้แรงงานในสถานประกอบการยังมีรายได้ต่อไป ในช่วงโควิด-19 แพร่ระบาดอยู่ในขณะนี้ จากนั้น นายกรัฐมนตรีตรวจเยี่ยมผู้ประกันตนที่เข้ารับการตรวจ RT-PCR ณ อาคารสนามกีฬา
...................
วันอาทิตย์ที่ 2 มกราคม 2565
เคลียร์แล้วส่งออกผลไม้ไทยไปจีน กระทรวงเกษตรฯ ประสานเปิดด่าน 4 ม.ค. เน้นตรวจเข้มโควิด-19
เคลียร์แล้วส่งออกผลไม้ไทยไปจีน กระทรวงเกษตรฯ ประสานเปิดด่าน 4 ม.ค. เน้นตรวจเข้มโควิด-19
วันที่ 2 ม.ค. 65 นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่ประเทศจีนได้ออกมาตรการควบคุมและป้องกันการแพร่ระบาดของเชื้อโควิด-19 ที่เข้มงวด ณ ด่านนำเข้าจีน ส่งผลต่อการส่งออกผลไม้ของไทยในช่วงเดือนธันวาคมที่ผ่านมาเป็นอย่างมาก ซึ่งนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้รายงานต่อนายกรัฐมนตรี พล.อ.ประยุทธ์ จันทร์โอชา ว่าได้หารือกับเอกอัครราชทูตจีนประจำประเทศไทยเพื่อแก้ไขปัญหาและอำนวยความสะดวกการขนส่งผลไม้ไทย และทูตเกษตรได้ประสานงานกับทางการจีนมาโดยตลอด ขณะนี้ประเทศจีนได้เปิดด่านรถไฟผิงเสียง (เขตปกครองตนเองกว่างซีจ้วง) แล้ว โดยกำหนดให้นำเข้าผลไม้ไทยได้ตั้งแต่วันที่ 4 มกราคม 2565 เพื่อคลี่คลายปัญหากรณีด่านตงซิง (เขตปกครองตนเองกว่างซีจ้วง) ปิดด่าน ส่งผลให้ทุเรียนและลําไยสดปริมาณมากต้องติดค้างอยู่ที่ด่าน โดยทางการจีนพร้อมอํานวยความสะดวกให้กับผู้ประกอบการผลไม้ไทยทําการเปลี่ยนแปลงใบรับรองสุขอนามัยพืชจากด่านตงชิงเป็นด่านรถไฟผิงเสียง จะได้ขนส่งเข้าประเทศจีนได้ และต้องระมัดระวังอย่าให้มีการปนเปื้อนโควิด-19 ทั้งคนขับ รถและสินค้าเพราะถ้าพบทางการจีนจะปิดด่านทันที รัฐบาลจึงขอความร่วมมือทุกฝ่ายให้ช่วยกันเข้มงวดกวดขันอย่างเต็มที่
นางสาวรัชดา ยังกล่าวด้วยว่า ในส่วนของการอำนวยความสะดวกแก่ผู้ประกอบการส่งออกผลไม้ไทย กระทรวงเกษตรฯ ได้จัดทำเอกสารประกอบการดำเนินงานที่เกี่ยวข้องกับระเบียบใหม่ของสำนักงานศุลกากรจีน ว่าด้วยการขึ้นทะเบียนผู้ผลิตอาหารนำเข้าจากต่างประเทศ ที่มีผลบังคับใช้ ตั้งแต่วันที่ 1 มกราคม ที่ผ่านมา เอกสารประกอบด้วย 1) คู่มือการเข้าใช้ระบบฉบับภาษาไทย 2) คู่มือการดำเนินงานการให้บริการของทางการ “การขึ้นทะเบียนผู้ประกอบการผลิตอาหารในต่างประเทศที่นำเข้ามายังสาธารณรัฐประชาชนจีน” ฉบับภาษาไทย และ 3) เอกสารรวบรวมประเด็นข้อคำถามของผู้ผลิตอาหารที่พบบ่อยในการปฏิบัติตามระเบียบฯ จากการประสานงานกับศุลกากรจีน หากผู้ประกอบการผลิตอาหารต้องการรายละเอียดเพิ่มเติม สามารถดาวน์โหลดเอกสารได้ที่ https://www.moac.go.th/site-home หรือ https://www.opsmoac.go.th/news-preview-432991791570
“สถิติการส่งออกผลไม้ไทยไปยังประเทศจีนของกรมวิชาการเกษตร พบว่า เดือนมกราคม-ตุลาคม 2564 มีปริมาณกว่า 2 ล้านตัน คิดเป็นมูลค่ากว่า 148,000 ล้านบาท โดยปริมาณการส่งออกผลไม้สูงสุด 3 อันดับแรก ได้แก่ ทุเรียน ลำไย และมะพร้าวอ่อน ตามลำดับ แต่เริ่มประสบปัญหาการขนส่งผลไม้ติดขัดตามด่านต่าง ๆ ของจีนในช่วงปลายปี 2564 ซึ่งรัฐบาลโดยกระทรวงเกษตรฯ และกระทรวงพาณิชย์ ได้ทำงานร่วมกัน เจรจาคลี่คลายปัญหากับทางการจีน ขอเร่งรัดให้เปิดด่าน ณ จุดต่าง ๆ สำหรับมาตรการป้องกันการปนเปื้อน รัฐบาลดำเนินการตั้งแต่ภาคการผลิต และการขนส่งสินค้าทุกอย่าง เพราะตระหนักว่าสถานการณ์โควิด-19 สินค้าไทยต้องสร้างความเชื่อมั่นให้กับลูกค้าทั่วโลกได้ หากประเทศไหนสงสัย ฝ่ายไทยสามารถออกใบรับรองเรื่องกระบวนการผลิตและการขนส่งเพื่อความมั่นใจของผู้ซื้อ” รองโฆษกฯ กล่าว
วันเสาร์ที่ 13 พฤศจิกายน 2564
คมนาคมเกาะติดสถานการณ์น้ำท่วมหลายพื้นที่ภาคใต้ สั่งดำเนินการเร่งด่วนทั้งติดป้ายเตือน แนะนำเลี่ยงเส้นทาง จุดพักรถ จัดเจ้าหน้าที่ดูแลประชาชน พร้อมเตรียมการฟื้นฟูหลังน้ำลดส่งคืนพื้นผิวจราจรเร็วที่สุด
คมนาคมเกาะติดสถานการณ์น้ำท่วมหลายพื้นที่ภาคใต้ สั่งดำเนินการเร่งด่วนทั้งติดป้ายเตือน แนะนำเลี่ยงเส้นทาง จุดพักรถ จัดเจ้าหน้าที่ดูแลประชาชน พร้อมเตรียมการฟื้นฟูหลังน้ำลดส่งคืนพื้นผิวจราจรเร็วที่สุด
วันที่ 13 พ.ย. 2564 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า จากที่ขณะนี้อิทธิพลของมรสุมตะวันออกเฉียงเหนือได้พัดปกคลุมอ่าวไทย ส่งผลให้หลายจังหวัดในภาคใต้มีฝนตกหนัก จนเกิดน้ำท่วมฉับพลัน น้ำป่าไหลหลาก และน้ำล้นตลิ่ง เช่น จังหวัดเพชรบุรี ระนอง ชุมพร สุราษฎร์ธานีนครศรีธรรมราช สงขลา และล่าสุดกรมป้องกันและบรรเทาสาธารณภัย ได้แจ้งให้พื้นที่ 15 จังหวัด ภาคใต้ เฝ้าระวังสถานการณ์น้ำท่วมฉับพลัน น้ำป่าไหลหลาก และคลื่นลมแรง ช่วงวันที่ 12-14 พ.ย. 2564
อย่างไรก็ตาม ในส่วนที่อาจกระทบต่อด้านการคมนาคมนั้น นายศักดิ์สยาม ชิดชอบ รมว.คมนาคม ได้ติดตามสถานการณ์อุทกภัยอย่างใกล้ชิด โดยได้มีข้อสั่งการให้หน่วยงานที่เกี่ยวข้องไม่ว่าจะเป็นกรมทางหลวง กรมทางหลวงชนบท การรถไฟแห่งประเทศไทย (รฟท.) รายงานถึงผลกระทบจากอุทกภัยต่อการคมนาคม สัญจรของประชาชนในพื้นที่ พร้อมกับให้ดำเนินการติดตั้งป้ายเตือน ป้ายแนะนำเส้นทางเลี่ยงบริเวณสายทางที่ได้รับผลกระทบจากอุทกภัย จัดเจ้าหน้าที่ติดตามสถานการณ์ เพื่อเข้าช่วยเหลือประชาชน
อย่างไรก็ตาม ล่าสุด รมว.คมนาคม ได้รับรายงานว่า เมื่อวันที่ 12 พ.ย. ต้องมีการปิดเส้นทางถนนทางหลวงหมายเลข 41 (ถนนเอเชีย 41) ตั้งแต่สี่แยกปฐมพร จนถึง อำเภอหลังสวน จังหวัดชุมพร ทั้งขาขึ้นกรุงเทพฯ และขาล่องใต้ เนื่องจากน้ำท่วมสูงการจราจรไม่สามารถผ่านได้
ขณะที่การรถไฟแห่งประเทศไทย(รฟท.) ได้รายงานว่า ตั้งแต่ช่วงค่ำของวันที่ 12 พ.ย. 64 จำเป็นต้องประกาศปิดทางในเส้นทางสายใต้ ช่วงระหว่างสถานีสวี - เขาสวนทุเรียน อำเภอสวี จังหวัดชุมพร เนื่องจากสถานการณ์น้ำท่วม ส่งผลให้ต้องหยุดเดินรถเพื่อรอการเปิดทางรวม 8 ขบวน
“จากรายงานสถานการณ์น้ำท่วมในจังหวัดชุมพร ที่ส่งผลกระทบต่อการสัญจรทั้งทางถนนและระบบราง รมว.คมนาคม ที่ได้กำชับเจ้าหน้าที่เกี่ยวข้อง ดำเนินการตามมาตรการเร่งด่วน ไม่ว่าจะเป็นการติดตั้งป้ายเตือน ป้ายแนะนำเส้นทางเลี่ยงบริเวณสายทางที่มีน้ำท่วม แนะนำจุดพักรถ จัดเจ้าหน้าที่คอยช่วยเหลือประชาชน กรณีของรถไฟที่ต้องหยุดวิ่งเพื่อรอการเปิดทาง ก็ให้ดูแลด้านความปลอดภัย จัดเตรียมอาหารและน้ำดื่มให้กับผู้โดยสารบนขบวนรถให้เพียงพอ” น.ส.ไตรศุลี กล่าว
น.ส.ไตรศุลี กล่าวว่า นอกจากการดำเนินการตามสถานการณ์ในระยะเร่งด่วนแล้ว รมว.คมนาคมยังมีข้อสั่งการให้เตรียมการสำหรับการฟื้นฟูสายทางที่ได้รับความเสียหายจากอุทกภัย เพื่อให้หลังน้ำลดแล้วเข้าดำเนินการฟื้นฟู ส่งคืนพื้นผิวจราจร ให้ประชาชนสัญจรตามปกติให้เร็วที่สุดด้วย
...........................
วันเสาร์ที่ 20 สิงหาคม 2565
ดีอีเอส วอนอย่าหลงเชื่อข่าวทำแบบสอบถามแลกเงินหมื่น
ดีอีเอส วอนอย่าหลงเชื่อข่าวทำแบบสอบถามแลกเงินหมื่น
กระทรวงดิจิทัลฯวอนประชาชนหยุดหลงเชื่อเฟคนิวส์ตอบแบบสอบถามแลกเงินหมื่นส่องสถานการณ์ข่าวปลอมรอบสัปดาห์ล่าสุดพบติด2อันดับในท็อป10ข่าวปลอมที่คนสนใจมากสุด
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าสรุปผลการมอนิเตอร์และรับแจ้งข่าวปลอมประจำสัปดาห์ระหว่างวันที่12-18ส.ค. 65จากการประสานงานของศูนย์ต่อต้านข่าวปลอมไปยังหน่วยงานที่เกี่ยวข้องมีข่าวที่ได้รับผลการตรวจสอบกลับมาแล้ว67เรื่องในจำนวนนี้พบว่าข่าวปลอมที่ติดกระแสความสนใจของคนส่วนใหญ่เกาะกลุ่มอยู่ที่เรื่องการเงินถึง9เรื่องจากการจัดอันดับข่าวคนสนใจมากสุด
สำหรับข่าวปลอมที่มีคนสนใจสูงสุด10อันดับในรอบสัปดาห์ล่าสุดนี้ได้แก่อันดับ1เรื่องPTT Company Limitedเชิญชวนให้ตอบแบบสอบถามเพื่อได้รับเงินจำนวน10,000บาทอันดับ2เพจปล่อยเงินกู้ธนาคารกรุงไทยอันดับ3ธ.กรุงไทยธ.ออมสินพร้อมอีก6ธนาคารไทยร่วมมือปล่อยสินเชื่อPiggybankให้กู้10,000บาทผ่อน660บาท/เดือนอันดับ4ไปรษณีย์ไทยเชิญชวนตอบแบบสอบถามเพื่อได้รับเงินจำนวน10,000บาทอันดับ5ตลาดหลักทรัพย์แห่งประเทศไทยเปิดลงทุนเทรนหุ้นเริ่มต้น1,000บาทได้รับผลตอบแทนสูง18,000บาท/เดือน
อันดับ6ธ.กรุงไทยธ.ออมสินปล่อยสินเชื่อเพื่อคุณสูงสุด500,000บาทผ่านWWW .สินเชื่อเพื่อคุณ. NETและไลน์อันดับ7แอปพลิเคชันเป๋าตังให้ยืม45,000บาทติดต่อผ่านไลน์อันดับ8เพจบนFacebookและLineเชิญชวนเปิดพอร์ตลงทุนรับปันผลสูงเกี่ยวข้องกับก.ล.ต.อันดับ9ข้าวสุกที่แช่ตู้เย็นส่งผลดีต่อระดับน้ำตาลในเลือดมากกว่าข้าวหุงสุกใหม่และอันดับ10ออมสินเปิดให้กู้สินเชื่อไทรทองอเนกประสงค์ ผ่านไลน์วงเงิน5,000 - 300,000บาทได้ทุกอาชีพ
“น่าเป็นห่วงที่ยังมีคนสนใจและหลายคนหลงเชื่อข่าวปลอมที่เกี่ยวกับการแจกเงินกู้ง่ายหลอกลงทุนส่งผลให้สัปดาห์ล่าสุดข่าวประเด็นเหล่านี้เกาะกลุ่มอยู่ในท็อป10ข่าวที่มีคนสนใจมากสุดถึง9ข่าวขณะที่ข่าวสุขภาพซึ่งเคยมาแรงกลับติดอันดับมาแค่1ข่าวจึงอยากฝากประชาชนผู้บริโภคข้อมูลข่าวสารผ่านโซเชียลตระหนักว่าอะไรที่ดูดีเกินจริงหรือให้เงินง่ายๆย่อมไม่มีอยู่จริงอย่าหลงเชื่อหรือส่งต่อและสามารถแจ้งเบาะแสข่าวปลอมเหล่านี้มาที่ช่องทางต่างๆของศูนย์ต่อต้านข่าวปลอมเพื่อประสานงานตรวจสอบนำข้อเท็จจริงมาเผยแพร่ต่อไป”นางสาวนพวรรณกล่าว
ทั้งนี้อยากขอความร่วมมืออย่างต่อเนื่องจากประชาชนช่วยกันแก้ไขปัญหาข่าวปลอมเมื่อได้รับข่าวสารข้อมูลผ่านโซเชียลควรตรวจสอบให้รอบด้านเลือกเชื่อเลือกแชร์และสามารถติดตามและแจ้งเบาะแสข่าวปลอมได้ผ่านช่องทางต่างๆดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87
*****************
วันจันทร์ที่ 13 กันยายน 2564
“อนุทิน” เผยตุลาคมเริ่มฉีดวัคซีนไฟเซอร์ในเด็ก 12 ปีขึ้นไป
รองนายกรัฐมนตรีและรัฐมนตรีว่าการกระทรวงสาธารณสุข เผยวัคซีนไฟเซอร์จะมาถึงไทยวันที่ 29 กันยายนนี้ จำนวน 2 ล้านโดส คาดใช้เวลาตรวจรับรองรุ่นการผลิตไม่เกิน 1 สัปดาห์ เดือนตุลาคมเริ่มใช้ฉีดในเด็กอายุ 12 ปีขึ้นไป และเป็นเข็ม 2 หรือเข็ม 3 ในผู้ใหญ่
วันนี้ (13 กันยายน 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงการจัดหาและการฉีดวัคซีนช่วงเดือนตุลาคม 2564 ว่า ประเทศไทยสั่งซื้อวัคซีนไฟเซอร์ 30 ล้านโดสโดยจะเข้ามาวันที่ 29 กันยายนนี้ก่อนจำนวน 2 ล้านโดส ส่งให้กรมวิทยาศาสตร์การแพทย์ตรวจรับรองรุ่นการผลิต (Lot Release) ใช้เวลาประมาณไม่เกิน 1 สัปดาห์ โดยทางบริษัทไฟเซอร์มีการทำเอกสารเพื่อตรวจสอบคุณภาพวัคซีนมาล่วงหน้า ส่วนการตรวจรับรองรุ่นการผลิตและกระจายวัคซีนออกไปฉีดได้รวดเร็ว สำหรับที่เหลือจะทยอยส่งจนครบภายในสิ้นปี 2564 ดังนั้น ช่วงเดือนตุลาคม-ธันวาคม 2564 จะมีวัคซีนเข้ามาจำนวนมาก ขณะที่จำนวนการฉีดวัคซีนเราเคยฉีดได้มากกว่า 9 แสนโดสต่อวันหากมีวัคซีนมากพอ คาดสามารถจัดได้ตามเป้าหมาย
สำหรับกลุ่มเป้าหมายหลักในการฉีดวัคซีนไฟเซอร์ คือ เด็กอายุ 12 ปีขึ้นไป ซึ่งคณะกรรมการวิชาการกำลังหาข้อสรุป คาดว่าไม่มีปัญหา เนื่องจากวัคซีนไฟเซอร์ขึ้นทะเบียนกับสำนักงานคณะกรรมการอาหารและยาสำหรับฉีดตั้งแต่อายุ 12 ปีขึ้นไป ส่วนในผู้ใหญ่อาจใช้ฉีดเป็นเข็ม 2 หรือเข็ม 3 โดยการฉีดเข็ม 3 จะเริ่มช่วงต้นเดือนตุลาคมเป็นต้นไป ในผู้ที่ฉีดวัคซีนซิโนแวค 2 เข็ม เพื่อให้มีภูมิคุ้มกันเพิ่มขึ้น ส่วนผู้ที่รับแอสตร้าเซนเนก้า 2 เข็มมีภูมิคุ้มกันสูงอยู่แล้ว ก็จะฉีดเข็ม 3 ในเวลาที่เหมาะสม อาจเป็นต้นปี 2565 เป็นต้นไป
************************************ 13 กันยายน 2564
วันอังคารที่ 20 กรกฎาคม 2564
กรมเจ้าท่า กระทรวงคมนาคม เดินหน้าเสริมทรายชายหาดจอมเทียน ลดปัญหาการกัดเซาะ คืนสภาพชายหาดสวยงาม ฟื้นฟูแหล่งท่องเที่ยวของประเทศ
...
โครงการเสริมทรายป้องกันการกัดเซาะชายหาดจอมเทียน อำเภอบางละมุง จังหวัดชลบุรี เป็นโครงการต่อเนื่องของกรมเจ้าท่า ในการบูรณะชายฝั่งในพื้นที่ภาคตะวันออกและเป็นแหล่งธุรกิจภาคการท่องเที่ยว ภายหลังจากกรมเจ้าท่าประสบความสำเร็จในการเสริมทรายชายหาดพัทยา จึงได้มีนโยบายเสริมทรายชายหาดบริเวณหาดจอมเทียน เนื่องจากพื้นที่ดังกล่าวมีผลกระทบเรื่องการกัดเซาะค่อนข้างรุนแรง หากไม่เร่งดำเนินการจะมีการกัดเซาะเข้ามาถึงชายฝั่งที่ดินของประชาชนในพื้นที่มากขึ้น
นายวิทยา ยาม่วง อธิบดีกรมเจ้าท่า เปิดเผยว่า สภาพพื้นที่ชายหาดจอมเทียนประสบปัญหาการกัดเซาะชายฝั่งมาอย่างต่อเนื่อง ส่งผลให้พื้นที่ชายหาดถดถอยและลดขนาดลงไปทุกปี ไม่เพียงพอต่อความต้องการรองรับจำนวนนักท่องเที่ยวที่เพิ่มมากขึ้น องค์การบริหารการพัฒนาพื้นที่ภาคพิเศษเพื่อการท่องเที่ยวที่ยั่งยืน (องค์การมหาชน) หรือ อพท.ได้ประสานขอให้กรมเจ้าท่าดำเนินการแก้ไขปัญหาดังกล่าวอย่างเร่งด่วน อีกทั้งการรายงานจากกรมทรัพยากรทางทะเลและชายฝั่ง ปี พ.ศ.2552 ได้ศึกษาและจัดทำแผนแม่บทการแก้ไขปัญหาการกัดเซาะชายฝั่งพื้นที่อ่าวไทยตะวันออกและจัดให้พื้นที่ชายหาดจอมเทียนเป็นพื้นที่กัดเซาะรุนแรง ต้องได้รับการแก้ไขปัญหาโดยเร่งด่วน ในปี พ.ศ. 2557 กรมเจ้าท่า ได้ทำการว่าจ้างสถาบันวิจัยทรัพยากรทางน้ำจุฬาลงกรณ์มหาวิทยาลัย ดำเนินการสำรวจออกแบบเพื่อเสริมทรายป้องกันการกัดเซาะชายหาดจอมเทียน จังหวัดชลบุรีโดยมีพื้นที่ศึกษาตลอดแนวชายหาดจอมเทียน ความยาว 6.2 กิโลเมตร ตั้งแต่บริเวณหน้าร้านอาหารลุงไสวถึงบริเวณแนวโขดหินหน้าสวนน้ำพัทยาปาร์ค วอเตอร์เวิล์ด ระยะที่ 1 มีความยาว 3,575 เมตร และระยะที่ 2 มีความยาว 2,855 เมตร กรมเจ้าท่า ได้ทำการว่าจ้าง บริษัท อิตาเลียนไทย ดีเวล๊อปเมนต์ จำกัด (มหาชน) เป็นผู้ดำเนินโครงการเสริมทรายป้องกันการกัดเซาะชายหาดจอมเทียนระยะที่ 1 มีระยะเวลาการดำเนินโครงการตั้งแต่เดือนพฤษภาคม 2563 – เดือนพฤศจิกายน 2565 (900 วัน) โดยแหล่งทรายที่จะนำมาใช้เสริมบริเวณชายหาดจอมเทียนนำมาจากทิศตะวันตกของเกาะรางเกวียน ห่างจากชายหาดจอมเทียนไปทางทะเลประมาณ 15 กิโลเมตร ปัจจุบันเริ่มเสริมทรายชายหาด ตั้งแต่โรงแรมจอมเทียนชาเล่ต์จนถึงโรงแรมยู จอมเทียน พัทยา มีผลการดำเนินงานคิดเป็นร้อยละ 4.39 เปอร์เซ็นต์
ทั้งนี้ ภายหลังโครงการเสริมทรายป้องกันการกัดเซาะชายหาดจอมเทียนแล้วเสร็จ จะช่วยบูรณะฟื้นฟูชายหาดจอมเทียนให้กลับมาสวยงาม และเมื่อสถานการณ์การแพร่ระบาดของโรคโควิด-19 คลี่คลายลง จะมีส่วนช่วยในการกระตุ้นเศรษฐกิจ ส่งเสริมการท่องเที่ยวชายหาดจอมเทียน สร้างรายได้สู่ชุมชนและประเทศ ให้สอดรับกับนโยบายภาครัฐในการฟื้นฟูและพัฒนาพื้นที่แหล่งท่องเที่ยวตามยุทธศาสตร์ชาติ 20 ปี ด้านการท่องเที่ยวและการสร้างการเติบโตอย่างมีคุณภาพต่อไป
วันศุกร์ที่ 28 มกราคม 2565
“อนุทิน” ชี้เพิ่มทางเลือกฟอกไตด้วยเครื่องฟรี 1 ก.พ. ช่วยลดค่าใช้จ่าย ทำได้ทุก รพ.ที่มีบริการ
รองนายกรัฐมนตรีและรัฐมนตรีว่าการกระทรวงสาธารณสุข เผย ได้เพิ่มทางเลือกผู้ป่วยไตวายเรื้อรังสามารถฟอกไตด้วยเครื่องฟรี ตั้งแต่วันที่ 1 ก.พ. ช่วยลดค่าใช้จ่ายครอบครัว การเลือกวิธีฟอกไตขึ้นกับข้อบ่งชี้และความเหมาะสมของผู้ป่วย
รองนายกรัฐมนตรีและรัฐมนตรีว่าการกระทรวงสาธารณสุข เผย ได้เพิ่มทางเลือกผู้ป่วยไตวายเรื้อรังสามารถฟอกไตด้วยเครื่องฟรี ตั้งแต่วันที่ 1 ก.พ. ช่วยลดค่าใช้จ่ายครอบครัว การเลือกวิธีฟอกไตขึ้นกับข้อบ่งชี้และความเหมาะสมของผู้ป่วย สามารถรับบริการได้ทุกโรงพยาบาลที่มีหน่วยบริการ พร้อมทั้งรณรงค์เพื่อลดผู้ป่วยรายใหม่และให้ประชาชนเห็นความสำคัญของการบริจาคอวัยวะมากขึ้น
วันนี้ (28 มกราคม 2565) ที่กระทรวงสาธารณสุข นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ภายหลังหารือร่วมกับ นพ.เกียรติภูมิ วงศ์รจิต ปลัดกระทรวงสาธารณสุข นพ.จเด็จ ธรรมธัชอารี เลขาธิการสำนักงานหลักประกันสุขภาพแห่งชาติ (สปสช.) นพ.สุรศักดิ์ กันตชูเวสศิรินายกสมาคมโรคไตแห่งประเทศ และนายธนพลธ์ ดอกแก้ว นายกสมาคมเพื่อนโรคไตแห่งประเทศไทย ถึงการเพิ่มทางเลือกฟอกไตด้วยเครื่องโดยไม่เสียค่าใช้จ่าย ตั้งแต่วันที่ 1 กุมภาพันธ์ 2565 ว่า จากการลงพื้นที่โรงพยาบาลต่างจังหวัด พบผู้ป่วยโรคไตที่ได้รับความเดือดร้อนจากการฟอกไตด้วยเครื่อง ซึ่งต้องเสียค่าใช้จ่ายเพิ่มครั้งละ 1,500 บาท บางรายต้องฟอกไตสัปดาห์ละ 3 ครั้ง ทำให้เป็นภาระครอบครัวอาจต้องกู้เงินมารักษา จึงหารือกับปลัดกระทรวงสาธารณสุข และเลขาธิการ สปสช. ร่วมกันดูแลผู้ป่วยให้ครอบคลุมการรักษาทั้งหมด ไม่ต้องมีค่าใช้จ่ายเพิ่มเติม เพื่อบรรเทาความเดือดร้อนของผู้ป่วย
“จากนี้ กระทรวงสาธารณสุขจะเร่งทำความเข้าใจกับแพทย์เรื่อง 30 บาทรักษาได้ทุกโรค ซึ่งโรคไตคนไทยป่วยกันมาก ส่วน สปสช. จะเตรียมงบประมาณมาดูแล โดยการเปลี่ยนมาฟอกไตด้วยเครื่องขึ้นกับข้อบ่งชี้ทางการแพทย์และความเหมาะสมกับการใช้ชีวิตของผู้ป่วย สามารถเข้ารับบริการได้ในสถานพยาบาลทุกแห่งที่มีหน่วยบริการล้างไต” นายอนุทินกล่าว
นายอนุทินกล่าวว่า แม้จะเพิ่มทางเลือกในการฟอกไตด้วยเครื่องโดยไม่มีค่าใช้จ่าย แต่ทุกฝ่ายเห็นตรงกันว่าการรณรงค์ให้คนรักษาสุขภาพ ห่างไกลจากโรคไตเป็นแนวทางที่ดีที่สุด ต้องมีวิธีดำเนินชีวิต การปฏิบัติตน หรือการบริโภคที่ไม่ทำให้เกิดโรค และต้องช่วยกันผลักดันค่านิยมการบริจาคอวัยวะซึ่งจะช่วยเหลือเพื่อนมนุษย์ได้จำนวนมาก เช่น การเปลี่ยนไต จะช่วยให้ผู้ป่วยกลับมามีคุณภาพชีวิตดียิ่งขึ้น เมื่อคนมีสุขภาพแข็งแรง ก็จะช่วยขับเคลื่อนให้ประเทศชาติและเศรษฐกิจแข็งแกร่งขึ้นด้วย
******************************* 28 มกราคม 2565
วันจันทร์ที่ 18 กรกฎาคม 2565
ชวนประชาชน - ผู้ประกอบธุรกิจ ใช้ 'DBD DataWarehouse+' คลังข้อมูลธุรกิจออนไลน์ใหญ่ที่สุดในประเทศ ค้นข้อมูลฟรี!
.....
น.ส.รัชดา ธนาดิเรก รองโฆษกรัฐบาล ชวนผู้ประกอบธุรกิจและประชาชนใช้งานระบบ “DBD DataWarehouse+” ซึ่งเป็นคลังข้อมูลธุรกิจที่ใหญ่ที่สุดในประเทศเป็นศูนย์กลางในการเผยแพร่ข้อมูลนิติบุคคล งบการเงินที่มีการประมวลผลและวิเคราะห์ให้เป็นข้อมูลสารสนเทศรูปแบบที่หลากหลาย และเข้าใช้งานได้ฟรี!!
.
สามารถใช้ตรวจสอบสถานะนิติบุคคล ข้อมูลงบการเงิน วิเคราะห์ธุรกิจ และค้นหาคู่ค้าทางธุรกิจ ช่วยเพิ่มประสิทธิภาพการประกอบธุรกิจ และเป็นข้อมูลประกอบก่อนการตัดสินใจลงทุน ใช้งานง่ายผ่าน www.dbd.go.th หรือค้นหาข้อมูลผ่านแอปพลิเคชัน DBD e-Service
.
ประโยชน์ของการค้นหาข้อมูลจาก DBD DataWarehouse+
1. การตรวจสอบสถานะนิติบุคคล เปรียบเทียบข้อมูลในประเภทธุรกิจเดียวกันเพื่อให้ทราบถึงสถานะตามขนาดธุรกิจ ผลประกอบการ และอัตราส่วนทางการเงิน ช่วยให้ผู้ประกอบการเห็นจุดแข็ง จุดอ่อน ช่วยวิเคราะห์หาแนวทางแก้ไข หรือพัฒนาการดำเนินงานขององค์กรให้ได้ผลตรงตามแผนงานหรือเป้าหมายที่กำหนดไว้
2. การวิเคราะห์ธุรกิจ วิเคราะห์ศักยภาพการดำเนินธุรกิจตามผลประกอบการของกลุ่มธุรกิจลงลึกถึงระดับภาคและจังหวัด เพื่อให้เห็นแนวโน้มการประกอบธุรกิจในแต่ละพื้นที่ อัตราการอยู่รอดของธุรกิจ ช่วยเพิ่มความเชื่อมั่นในการตัดสินใจลงทุน และสามารถค้นหาคู่ค้าที่ดำเนินธุรกิจในห่วงโซ่อุปทานเดียวกัน (Supply Chain)
3. การวิเคราะห์แนวโน้มธุรกิจ ช่วยกำหนดกลยุทธ์เพิ่มประสิทธิภาพการดำเนินธุรกิจของผู้ประกอบการ โดยใช้เครื่องมือแบบจำลองทางการเงิน และประมาณการแนวโน้มรายได้ ลงลึกถึงพื้นที่ และขนาดของธุรกิจ ซึ่งช่วยให้ธุรกิจปรับเปลี่ยนแผนการเพิ่มประสิทธิภาพ วางแผนและกำหนด position ของธุรกิจในอนาคตได้
.
อ่านเพิ่มเติม คลิก https://www.thaigov.go.th/news/contents/details/56941
#ไทยคู่ฟ้า #ร่วมต้านโควิด19
-------------------
วันเสาร์ที่ 25 มิถุนายน 2565
แรงงานไทย เฮ!! นายก มอบ รมว.สุชาติ เจรจาเกาหลีส่งแรงงานตามฤดูกาลภาคเกษตรสำเร็จ
. .
นายสุชาติ ชมกลิ่น รัฐมนตรีว่าการกระทรวงแรงงานพร้อมด้วยนายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นายบุญชอบ สุทธมนัสวงษ์ ปลัดกระทรวงแรงงานนางเธียรรัตน์ นะวะมะวัฒน์ โฆษกกระทรวงแรงงาน (ฝ่ายการเมือง) นายไพโรจน์ โชติกเสถียร อธิบดีกรมการจัดหางานหารือร่วมกับ อ.จินชอนผู้อำนวยการศูนย์ฝึกฝีมือการเกษตร ประเด็นความร่วมมือการจัดส่งแรงงานไทยมาทำงานตามฤดูกาลในภาคเกษตร (Seasonal Worker Program – SWP) ณ ห้องประชุมโรงแรมล้อตเต สาธารณรัฐเกาหลี
นายสุชาติกล่าวว่า รัฐบาลภายใต้การนำของพล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมและพล.อ.ประวิตร วงษ์สุวรรณ รองนายกรัฐมนตรีได้ให้ความสำคัญกับการส่งเสริมให้คนไทยได้มาทำงานในต่างประเทศ ซึ่งสาธารณรัฐเกาหลีเป็นอีกประเทศหนึ่งที่กระทรวงแรงงานได้มีการประชุมความร่วมมือตามเอ็มโอยูในการจัดส่งแรงงานไทยมาทำงานตามฤดูกาลในภาคเกษตรมาหลายครั้งในวันนี้ผมจึงได้มอบหมายให้ นายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงานได้เจรจาหารือกับผู้อำนวยการศูนย์ฝึกฝีมือการเกษตร สาธารณรัฐเกาหลี โดยทางการเกาหลีมีความต้องการแรงงานต่างชาติเข้ามาทำงานตามฤดูกาลในภาคเกษตรเป็นจำนวนมาก ซึ่งขณะนี้มีความต้องการจ้างแรงงานต่างชาติอย่างเร่งด่วนประมาณ 150 - 200 คน เนื่องจากช่วงเดือนมีนาคม - ตุลาคมของทุกปีเป็นช่วงฤดูกาลเก็บเกี่ยวผลผลิตทางการเกษตร ทั้งนี้ จากการเจรจาที่ผ่านมา ทางการเกาหลีใต้ต้องการให้กระทรวงแรงงานจัดเก็บเงินประกันของคนงานจากภาคเอกชน แต่ติดขัดกับข้อกฎหมายของไทย ในวันนี้จึงได้ข้อสรุปร่วมกันที่จะให้ธนาคารของรัฐเป็นผู้รับผิดชอบในการจัดเก็บเงินประกันของคนงานจากภาคเอกชน ซึ่งทางการเกาหลีใต้เห็นด้วยกับแนวทางดังกล่าว ผลสำเร็จจากการหารือในวันนี้ กระทรวงแรงงานจะเร่งปรับปรุงร่างเอ็มโอยูให้แล้วเสร็จและเสนอเข้าที่ประชุมคณะรัฐมนตรีภายใน 1 เดือน จากนั้นคาดว่าจะสามารถจัดส่งแรงงานตามฤดูกาลในภาคเกษตรได้ภายใน 60 วัน
"ท่านนายกรัฐมนตรี พยายามส่งเสริมให้คนไทยได้ไปทำงานในต่างประเทศ เพื่อให้มีงานทำ มีอาชีพ มีรายได้ที่มั่นคง นำความรู้มาต่อยอดในการประกอบอาชีพและมีคุณภาพชีวิตที่ดีขึ้น สอดคล้องกับนโยบายรัฐบาลที่ไม่ทิ้งใครไว้ข้างหลัง "นายสุชาติกล่าวตอนท้าย
วันอังคารที่ 26 กรกฎาคม 2565
รฟท. จัดพิธีถวายพระพรชัยมงคลและถวายสัตย์ปฏิญาณตนเป็นข้าราชการที่ดีและพลังของแผ่นดิน
เนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2565
วันนี้ (26 กรกฎาคม 2565) เวลา 08.30 น. ณ บริเวณสถานีกลางบางซื่อ การรถไฟแห่งประเทศไทย (รฟท.) กระทรวงคมนาคม จัดพิธีถวายพระพรชัยมงคลและถวายสัตย์ปฏิญาณตนเป็นข้าราชการที่ดีและพลังของแผ่นดิน เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว 28 กรกฎาคม 2565 เพื่อแสดงความจงรักภักดี และสำนึกในพระมหากรุณาธิคุณที่ได้ทรงปฏิบัติพระราชกรณียกิจนานัปการเพื่อประโยชน์สุขแห่งอาณาราษฎร
​โดยมี นายนิรุฒ มณีพันธ์ ผู้ว่าการรถไฟแห่งประเทศไทย เป็นประธานในพิธี นำคณะผู้บริหาร พนักงาน และลูกจ้าง รฟท. เข้าร่วมพิธีฯ และร่วมลงนามถวายพระพรชัยมงคลอย่างพร้อมเพรียงกัน เพื่อแสดงความมุ่งมั่นในการเป็นข้าราชการที่ดี ปฏิบัติหน้าที่ตามรอยพระยุคลบาทในฐานะข้าราชการของแผ่นดิน ให้เกิดประโยชน์สุขแก่ประชาชนคนไทยและประเทศชาติสืบไป
วันเสาร์ที่ 16 เมษายน 2565
สงกรานต์วิถีไทย สืบสานวัฒนธรรมไทย เน้นเรื่องวัฒนธรรม ประเพณี การท่องเที่ยวและสุขภาพ
สงกรานต์วิถีไทย สืบสานวัฒนธรรมไทย เน้นเรื่องวัฒนธรรม ประเพณี การท่องเที่ยวและสุขภาพ
สงกรานต์วิถีไทย สืบสานวัฒนธรรมไทย เน้นเรื่องวัฒนธรรม ประเพณี การท่องเที่ยวและสุขภาพ
ขอความร่วมมือ จัดกิจกรรมเทศกาลสงกรานต์แบบวิถีชีวิตใหม่ (New Normal)
- งดจัดกิจกรรมรวมกลุ่ม เล่นสาดน้ำ
- งดประแป้ง งดการเล่นปาร์ตี้โฟม
- เลี่ยงการจัดงานเลี้ยงสังสรรค์
วันศุกร์ที่ 29 ตุลาคม 2564
โฆษกรัฐบาลเผย "นายกฯ" ปลื้มผลสำรวจนักธุรกิจต่างชาติ พบมีความเชื่อมั่นเศรษฐกิจไทยเพิ่มขึ้น นักธุรกิจต่างประเทศในไทยยังสนับสนุนการเปิดประเทศ 1 พ.ย. นี้  เชื่อมีนักท่องเที่ยว/นักธุรกิจรอเดินทางเข้าไทยจำนวนมาก
โฆษกรัฐบาลเผย "นายกฯ" ปลื้มผลสำรวจนักธุรกิจต่างชาติ พบมีความเชื่อมั่นเศรษฐกิจไทยเพิ่มขึ้น นักธุรกิจต่างประเทศในไทยยังสนับสนุนการเปิดประเทศ 1 พ.ย. นี้  เชื่อมีนักท่องเที่ยว/นักธุรกิจรอเดินทางเข้าไทยจำนวนมาก
นายธนกร วังบุญคงชนะ เผยภายหลังพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ประกาศมาตรการเปิดประเทศแบบปลอดภัยพร้อมรับผู้เดินทางจากประเทศเสี่ยงต่ำ 45 ประเทศและเขตบริหารพิเศษฮ่องกง เริ่ม 1 พ.ย. นี้ ก็ได้การตอบรับจากภาคเอกชนไทยและนักธุรกิจชาวต่างชาติในไทยเป็นอย่างดี
โดยมหาวิทยาลัยหอการค้าไทยเผยผลสำรวจความเชื่อมั่นนักธุรกิจต่างชาติในไทย ไตรมาสที่ 3/ 2564 จากหอการค้าต่างประเทศในประเทศไทย 41 ประเทศ สมาชิกรวม 7,810 สถานประกอบการ พบว่านักธุรกิจต่างชาติส่วนใหญ่มีความเชื่อมั่นเศรษฐกิจไทยและความเชื่อมั่นต่อธุรกิจดีขึ้น โดยดัชนีความเชื่อมั่นเศรษฐกิจและความเชื่อมั่นต่อธุรกิจ เพิ่มขึ้นเป็น 44.9 และ 38.4 จากเดิมอยู่ที่ 29.8 และ 26.8 ตามลำดับ ในไตรมาส 2/64 ส่งผลให้ดัชนีความเชื่อมั่นนักลงทุนต่างชาติ เพิ่มเป็น 41.7 จาก 27.7 เป็นค่าดัชนีสูงสุดใน 4 รอบการสำรวจ นับจากไตรมาส 4/2563 นอกจากนี้ ร้อยละ 50 ยังเชื่อว่าไทยผ่านจุดต่ำสุดมาแล้วจากผลกระทบโควิด-19 และเชื่อว่าเศรษฐกิจและธุรกิจผ่านจุดต่ำสุดแล้ว และเริ่มฟื้นตัวจากไตรมาส 4 ปีนี้ ด้วย ทั้งนี้ นักธุรกิจต่างชาติในไทยยังสนับสนุนการเปิดประเทศของไทย เพราะทำให้การเดินทางเข้าไทยและท่องเที่ยวในไทยง่ายและสะดวกเพิ่มมากขึ้น เชื่อว่ามีนักท่องเที่ยวและนักธุรกิจรอเดินทางเข้าประเทศไทยจำนวนมากเช่นกัน ซึ่งไทยเองยังเป็นฐานการลงทุนที่น่าสนใจของนักลงทุนต่างประเทศ
โฆษกประจำสำนักนายกรัฐมนตรี กล่าวว่า ในส่วนเศรษฐกิจไทยในเดือนกันยายน 2564 มีสัญญาณปรับตัวดีขึ้น เช่นเดียวกับการบริโภคภาคเอกชนปรับตัวดีขึ้น การส่งออกสินค้าขยายตัวต่อเนื่องเป็นเดือนที่ 7 โดยเฉพาะสินค้าเกษตรและอาหาร ภาคการท่องเที่ยวในเดือนกันยายน 2564 มีชาวต่างชาติเดินทางเข้ามาสู่ประเทศไทยรวมทั้งสิ้น 2,198,337 คน ทั้งในรูปแบบการท่องเที่ยวโครงการภูเก็ตแซนด์บ็อกซ์ (Phuket Sandbox) รวมถึงนักท่องเที่ยวชาวต่างชาติที่ได้รับการตรวจลงตราประเภทนักท่องเที่ยว (Tourist Visa) รวมถึงกลุ่มนักท่องเที่ยวสมาชิกสิทธิพิเศษ (Thailand Privilege Card) ด้วย
"การเปิดประเทศของไทย 1 พ.ย. ยังช่วยเป็แรงหนุนให้เศรษฐกิจไนช่วงไตรมาสสุดท้ายของปีนี้ กลับมาคึกคัก ทั้งการบริโภคการผลิต รวมทั้งการเดินทางภายในประเทศของคนไทยเองมีการยายตัวเพิ่มขึ้น ซึ่งเป็นไปตามแนวทางที่รัฐบาลได้วางเอาไว้ อย่างไรก็ตาม สิ่งสำคัญคือ ทุกคนต้องร่วมกันสร้างความมั่นใจแก่ชาวต่างชาติที่จะเดินทางมาท่องเที่ยว หรือทำธุรกิจในประเทศไทย ด้วยมาตรการป้องกันและควบคุมการแพร่ระบาดโควิด-19 อย่างรัดกุม ขณะเดียวกันก็จะมีการระดมฉีดวัคซีนให้ครอบคลุมประชากรเป้าหมายภายในปี 2564 รวมถึงรัฐบาลยังจะมีมาตรการใหม่ ๆ เพิ่มเติมเพื่อกระตุ้นการใช้จ่าย ส่งเสริมการลงทุนภาครัฐและเอกชนในกลุ่มอุตสาหกรรมเป้าหมายทั้ง New S-curve และ S-curve ล่าสุดรัฐมนตรีว่าการกระทรวงคลัง คาดการณ์ GDP ของไทยในปีนี้จะโตได้ไม่ตำ่กว่า 1% ด้วย" นายธนกร กล่าว
.........................
วันพุธที่ 10 พฤศจิกายน 2564
กสร. ร่วมกับเครือข่ายฯ/สมาคม/ชมรม จป. ทั่วประเทศ  จัดงาน 12 พฤศจิกายน วันเจ้าหน้าที่ความปลอดภัยในการทำงาน
กรมสวัสดิการและคุ้มครองแรงงานร่วมกับเครือข่ายความปลอดภัยแรงงาน และสมาคม/ชมรมเจ้าหน้าที่ความปลอดภัยในการทำงาน จัดงาน 12 พฤศจิกายน วันเจ้าหน้าที่ความปลอดภัยในการทำงาน รณรงค์บำเพ็ญสาธารณประโยชน์พร้อมกันทั่วประเทศ
นายนิยม สองแก้ว อธิบดีกรมสวัสดิการและคุ้มครองแรงงาน (กสร.) เปิดเผยว่า ตามประกาศกระทรวงมหาดไทย เรื่อง ความปลอดภัยในการทำงานของลูกจ้าง ลงวันที่ ๖ พฤษภาคม พ.ศ. ๒๕๒๘ มีผลบังคับใช้ในวันที่ 12 พฤศจิกายน 2528 ที่กำหนดให้สถานประกอบกิจการต้องจัดให้มี “เจ้าหน้าที่ความปลอดภัยในการทำงาน”(จป.) ทำหน้าที่ดูแลด้านความปลอดภัย และอาชีวอนามัยในสถานประกอบกิจการ เพื่อลดการประสบอันตราย และโรคเนื่องจากการทำงานของลูกจ้าง ซึ่งหากนับตั้งแต่วันที่กฎหมายฉบับแรกของการมี เจ้าหน้าที่ความปลอดภัยในการทำงานมีผลบังคับใช้จนถึงปัจจุบัน นับได้ว่าเป็นวันครบรอบปีที่ 36 ของการมี จป. กรมสวัสดิการและคุ้มครองแรงงานจึงได้ร่วมกับเครือข่ายความปลอดภัยแรงงาน และสมาคม/ชมรมเจ้าหน้าที่ความปลอดภัยในการทำงาน จัดงาน 12 พฤศจิกายน วันเจ้าหน้าที่ความปลอดภัยในการทำงาน ภายใต้แนวคิด “สานพลังเครือข่าย จป. สู้ภัยวิกฤต เพิ่มคุณภาพชีวิตแรงงานไทย” ณ ห้องประชุม จอมพล ป. พิบูลสงคราม ชั้น 5 กระทรวงแรงงาน ภายในงานมีพิธีมอบรางวัลสถานประกอบกิจการดีเด่นด้านความปลอดภัย และอาชีวอนามัยของอาเซียน ให้กับสถานประกอบกิจการ 2 แห่ง ได้แก่ โรงแยกก๊าซธรรมชาติระยอง บริษัท ปตท.จำกัด (มหาชน) และบริษัท นวอินเตอร์เทค จำกัด พร้อมทั้งมีการมอบประกาศนียบัตรให้แก่ผู้ผ่านการอบรมโครงการพัฒนานักบริหารความปลอดภัยขั้นสูง จำนวน 33 คน การจัดนิทรรศการสร้างการรับรู้มาตรฐานด้านความปลอดภัย อาชีวอนามัย และสภาพแวดล้อมในการทำงาน กิจกรรมบริจาคโลหิต และการถ่ายทอดสดกิจกรรมสาธารณประโยชน์ จากชมรมเครือข่ายเจ้าหน้าที่ความปลอดภัยในการทำงานส่วนภูมิภาคที่ร่วมกันจัดกิจกรรมพร้อมกันทั่วประเทศ อีกทั้งยังมีการเสวนา ในหัวข้อเรื่อง “ทิศทางในอนาคตในเชิงสร้างสรรค์เจ้าหน้าที่ความปลอดภัยในการทำงาน” และ “ทิศทางการบริหารเครือข่ายความปลอดภัยในมุมมองภาครัฐ”
อธิบดี กสร. กล่าวเพิ่มเติมว่า เจ้าหน้าที่ความปลอดภัยในการทำงานถือเป็นทรัพยากรบุคคลที่เป็นกำลังสำคัญในการดูแลสถานประกอบกิจการให้ดำเนินการตามมาตรฐานด้านความปลอดภัย อาชีวอนามัย และสภาพแวดล้อมในการทำงาน นำมาซึ่งความปลอดภัย และสุขภาพอนามัยที่ดีให้แก่ลูกจ้าง อีกทั้งในช่วงสถานการณ์การแพร่ระบาดของโรคติดเชื้อไวรัสโคโรนา 2019 เจ้าหน้าที่ความปลอดภัยในการทำงานก็เป็นบุคลากรที่สำคัญที่ช่วยดำเนินการป้องกันและควบคุมการแพร่ระบาดในสถานประกอบกิจการตามมาตรการ Bubble and Seals และมาตรการ Factory Sandbox ซึ่งพลังจากความร่วมมือนี้เองนับเป็นส่วนหนึ่งที่ทำให้ประเทศชาติก้าวผ่านวิกฤตสามารถเปิดประเทศขับเคลื่อนเศรษฐกิจได้ต่อไป
วันพฤหัสบดีที่ 11 สิงหาคม 2565
รฟม. จัดกิจกรรมจิตอาสาบำเพ็ญประโยชน์เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง
เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
วันนี้ (11 สิงหาคม 2565) นายถนอม รัตนเศรษฐ ผู้ช่วยผู้ว่าการการรถไฟฟ้าขนส่งมวลชนแห่งประเทศไทย(รฟม.) กระทรวงคมนาคม นำคณะผู้บริหารและพนักงานจิตอาสา มอบ “ถุง รฟม. ห่วงใย ใส่ใจประชาชน” จำนวน 1,800 ชุด ให้แก่ประชาชนที่รับบริการฉีดวัคซีน ณ ศูนย์ฉีดวัคซีนกลางบางซื่อ โดยสนับสนุนอุปกรณ์ป้องกันตนเองจากโรคติดเชื้อไวรัส COVID-19 เช่น หน้ากากอนามัย ชุดตรวจหาแอนติเจนเชื้อไวรัส COVID-19 ด้วยตนเอง สเปรย์แอลกอฮอล์เจลแอลกอฮอล์ ยาสามัญประจำบ้าน เป็นต้น ให้แก่ประชาชน โดยกิจกรรมดังกล่าวเป็นกิจกรรมจิตอาสาบำเพ็ญประโยชน์เฉลิมพระเกียรติ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565
ทั้งนี้ กิจกรรมดังกล่าวยังเป็นกิจกรรมเพื่อสังคมที่ รฟม. ได้ดำเนินการมาอย่างต่อเนื่อง เพื่อสนับสนุนช่วยเหลือสังคม ชุมชนและประชาชน ติดตามข้อมูลข่าวสาร รฟม. เพิ่มเติมได้ที่ เว็บไซต์ รฟม. www.mrta.co.th และเฟซบุ๊กแฟนเพจการรถไฟฟ้าขนส่งมวลชนแห่งประเทศไทย หรือ Call Center รฟม. โทรศัพท์ 0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันศุกร์ที่ 1 เมษายน 2565
๒ เมษายน วันคล้ายวันพระราชสมภพ สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี
ด้วยเกล้าด้วยกระหม่อม ข้าพระพุทธเจ้า ข้าราชการ พนักงานราชการ และลูกจ้าง กระทรวงกลาโหม
วันศุกร์ที่ 19 สิงหาคม 2565
ดร.สาธิต ชวนชาวจังหวัดจันทบุรี ตรวจคัดกรองไวรัสตับอักเสบบี ลดการเกิดมะเร็งตับ
รัฐมนตรีช่วยว่าการกระทรวงสาธารณสุข เปิด “โครงการภารกิจพิชิตโรคตับจังหวัดจันทบุรี” จัดชุดตรวจ 12,000 ชุด คัดกรองไวรัสตับอักเสบบีให้กับประชาชน พร้อมชวนชาวจันทบุรี อายุ 30 ปีขึ้นไป เข้ารับการตรวจฟรีที่โรงพยาบาลชุมชน รพ.สต.ใกล้บ้าน
รัฐมนตรีช่วยว่าการกระทรวงสาธารณสุข เปิด “โครงการภารกิจพิชิตโรคตับจังหวัดจันทบุรี” จัดชุดตรวจ 12,000 ชุด คัดกรองไวรัสตับอักเสบบีให้กับประชาชน พร้อมชวนชาวจันทบุรี อายุ 30 ปีขึ้นไป เข้ารับการตรวจฟรีที่โรงพยาบาลชุมชน รพ.สต.ใกล้บ้าน เพื่อให้ผู้ป่วยติดเชื้อไวรัสตับอักเสบบีได้รับการรักษาที่รวดเร็ว ค้นพบโรคมะเร็งตับระยะต้นเร็วขึ้นและมีโอกาสหายจากโรคมากขึ้น
วันนี้ (19 สิงหาคม 2565) ที่ โรงพยาบาลขลุง จ.จันทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย ผู้บริหารกระทรวงสาธารณสุข เปิด “โครงการภารกิจพิชิตโรคตับจังหวัดจันทบุรี” และกล่าวว่า โรคมะเร็งตับพบมากเป็น 3 อันดับแรก ของจังหวัดจันบุรี โดยพบมากที่สุดในเพศชาย จากข้อมูลศูนย์ความเชี่ยวชาญระดับสูงด้านมะเร็ง โรงพยาบาลพระปกเกล้า จ.จันทบุรี พบว่า สาเหตุหลักเกิดจากไวรัสตับอักเสบบี, ซี และโรคตับแข็งวิธีการป้องกันที่ดีที่สุดคือการรักษาไวรัสตับอักเสบก่อนที่จะเกิดมะเร็งตับและมะเร็งเนื้อตับ ซึ่งพบเป็นมะเร็งตับระยะต้นที่สามารถเบิกค่ารักษาและมีโอกาสหายขาด เพียง 25% เท่านั้น อีก 75% พบเป็นระยะลุกลามแล้ว รักษาหายขาดได้ยากและไม่สามารถเบิกค่ารักษาได้ โรงพยาบาลพระปกเกล้าจึงจัดโครงการภารกิจพิชิตโรคตับจังหวัดจันทบุรี และพระปกเกล้า อีซี ลิเวอร์ คลินิก เพื่อให้ผู้ป่วยไวรัสตับอักเสบบีเข้าถึงการรักษาได้ง่ายขึ้น ลดระยะเวลารอคอยจาก 4 เดือนเป็น 4 สัปดาห์ และลดระยะเวลาพบโรคมะเร็งตับจาก 6 เดือน เป็น 6 สัปดาห์ ทำให้ผู้ป่วยมีโอกาสหายจากทั้ง 2 โรคได้มากขึ้น
ดร.สาธิตกล่าวต่อว่า โครงการภารกิจพิชิตโรคตับจังหวัดจันทบุรี ได้รับการสนับสนุนชุดตรวจจากศูนย์เชี่ยวชาญเฉพาะทางด้านโรคตับอักเสบและมะเร็งตับ คณะแพทยศาสตร์ จุฬาลงกรณ์มหาวิทยาลัย และโรช ไดแอกโนสติกส์ (ประเทศไทย) จำนวน 12,000 ชุด กระจายไปยังทุกอำเภอในจังหวัดจันทบุรี เพื่อตรวจคัดกรองประชาชนกลุ่มเสี่ยงที่มีอายุ 30 ปีขึ้นไป ได้แก่ ผู้สูงอายุ มีประวัติการป่วยด้วยโรคไวรัสตับอักเสบในครอบครัว รวมถึง อสม. ตั้งแต่ 27 กรกฎาคม 2565 ภาพรวมพบผลบวก 4-5% จึงขอเชิญชวนชาวจังหวัดจันทบุรี ที่อายุ 30 ปีขึ้นไป เข้ารับการตรวจคัดกรองไวรัสตับอักเสบบี ที่โรงพยาบาลชุมชน และรพ.สต.ใกล้บ้าน โดยไม่เสียค่าใช้จ่าย หากพบผลผิดปกติจะส่งต่อโรงพยาบาลพระปกเกล้าเพื่อตรวจวินิจฉัยเพิ่มเติมและให้ยาต้านไวรัสเพื่อรักษา หรือหากพบโรคมะเร็งตับระยะต้น จะมีโอกาสรักษาหายขาดได้
************************************ 19 สิงหาคม 2565
วันพุธที่ 3 พฤศจิกายน 2564
โฆษกรัฐบาลยืนยันผลสำเร็จ นายกฯ เข้าร่วมการประชุมผู้นำโลก COP26 บทบาทผู้นำไทยโดดเด่นในเวทีระหว่างประเทศ โชว์ศักยภาพ และแนวนโยบายไทยที่โดดเด่น
โฆษกรัฐบาลยืนยันผลสำเร็จ นายกฯ เข้าร่วมการประชุมผู้นำโลก COP26 บทบาทผู้นำไทยโดดเด่นในเวทีระหว่างประเทศ โชว์ศักยภาพ และแนวนโยบายไทยที่โดดเด่น
โฆษกรัฐบาลยืนยันผลสำเร็จ นายกฯ เข้าร่วมการประชุมผู้นำโลก COP26 บทบาทผู้นำไทยโดดเด่นในเวทีระหว่างประเทศ โชว์ศักยภาพ และแนวนโยบายไทยที่โดดเด่น พร้อมเอาชนะปัญหาการเปลี่ยนแปลงสภาพภูมิอากาศ
วันนี้ (วันที่ 3 พฤศจิกายน 2564) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วยนายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และคณะเดินทางกลับประเทศไทยภายหลังเสร็จสิ้นภารกิจการเป็นคณะผู้แทนประเทศไทยเข้าร่วมการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (COP26) ณ เมืองกลาสโกว์ สหราชอาณาจักร โดยจะเดินทางถึงประเทศไทยช่วงเย็นวันนี้ การเข้าร่วมการประชุมระดับผู้นำ (World Leaders Summit) COP26 ของนายกรัฐมนตรีในครั้งนี้ เป็นการแสดงบทบาทของไทยในเวทีระหว่างประเทศ และเป็นการเดินทางระหว่างประเทศของนายกรัฐมนตรีในรอบ 2 ปี แสดงให้เห็นว่าไทยเน้นย้ำ ให้ความสำคัญ ถึงความมุ่งมั่นของไทยร่วมกับประชาคมโลกในการตอบสนองต่อการเปลี่ยนแปลงของสภาพภูมิอากาศ โดยได้แสดงเจตจำนงในการยกระดับการแก้ไขปัญหาอย่างเต็มที่ ด้วยทุกวิถีทาง เพื่อให้ประเทศไทยบรรลุเป้าหมายความเป็นกลางทางคาร์บอน(Carbon Neutrality) ภายในปี ค.ศ. 2050 และบรรลุเป้าหมายการปล่อยก๊าซเรือนกระจกสุทธิเป็นศูนย์ได้ในปี ค.ศ. 2065
โฆษกประจำสำนักฯ กล่าวเพิ่มเติมว่า การเข้าร่วมการประชุม COP26 เป็นเพียงบทบาทหนึ่งของประเทศไทยในการร่วมกับประชาคมโลกเพื่อแก้ไขปัญหาการเปลี่ยนแปลงของสภาพภูมิอากาศ ที่ผ่านมานายกรัฐมนตรี ได้วางนโยบายของรัฐบาลให้ทุกส่วนงาน ร่วมกับภาคส่วนต่าง ๆ ในสังคมได้ดำเนินการทั้งในส่วนของการจัดทำและปรับปรุงนโยบาย กฎหมายและการปฏิบัติเกี่ยวกับด้านพลังงาน อุตสาหกรรม การขนส่ง และการเกษตร เพื่อลดการปล่อยก๊าซเรือนกระจกที่เป็นสาเหตุของการเพิ่มขึ้นของอุณหภูมิเฉลี่ยของโลก รวมนี้ ในอนาคตไทยยังได้วางแนวทางการขับเคลื่อนและพร้อมบูรณาการการทำงานอย่างแข็งขัน ไว้ด้านต่างๆ อาทิ
- ด้านนโยบายและกฎหมาย อาทิ พระราชบัญญัติการเปลี่ยนแปลงสภาพภูมิอากาศ และแผนที่นำทางการลดก๊าซเรือนกระจกของประเทศไทย ปี พ.ศ. 2564 – 2573
- ด้านการมีส่วนร่วมจากทุกภาคส่วนในสังคม อาทิ การร่วมทุนระหว่างภาครัฐและเอกชน, แผนปฏิบัติการลดก๊าซเรือนกระจกระดับจังหวัด และการผลิตและการบริโภคที่เป็นมิตรกับสิ่งแวดล้อม
- ด้านเทคโนโลยีและนวัตกรรม อาทิ การใช้ยานยนต์ไฟฟ้า (EV), ฐานข้อมูลเกี่ยวกับการปล่อยก๊าซคาร์บอนไดออกไซด์, พลังงานสะอาด, การใช้ GEO-Engineering
- ด้านงบประมาณและการลงทุน อาทิ ธนาคารแห่งประเทศไทย ให้สินเชื่อสีเขียวเพื่อการอนุรักษ์และแก้ไขปัญหาการเปลี่ยนแปลงของสภาพภูมิอากาศ และภาครัฐเตรียมจัดงบประมาณด้าน โครงสร้างพื้นฐานสีเขียว (Green Infrastructure) และด้านสิ่งแวดล้อม
“เชื่อมั่นว่า ด้วยการสั่งการของนายกรัฐมนตรี การวางแผนการขับเคลื่อนการแก้ไขปัญหาสภาพภูมิกาศอย่างครอบคลุม จะทำให้ไทยสามารถบรรลุตามเจตนารมณ์ที่นายกรัฐมนตรีได้ให้ไว้กับประชาคมโลกและเพื่อโลกของเราได้เป็นสำเร็จผล” โฆษกรัฐบาลกล่าว
วันอังคารที่ 7 กันยายน 2564
ศูนย์สนับสนุนออกซิเจนทางการแพทย์
วันอังคารที่ 7 กันยายน 2564
ศูนย์สนับสนุนออกซิเจนทางการแพทย์
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลร่วมกับภาคประชาสังคมจัดตั้งศูนย์สนับสนุนออกซิเจนทางการแพทย์ ภายใต้ชื่อภารกิจลมใต้ปีก โดยจัดส่งถังออกซิเจนและเครื่องผลิตออกซิเจน บริการเปลี่ยนถังออกซิเจนใหม่ หรือเติมก๊าซ ตามการร้องขอให้แก่ผู้ป่วยโควิด-19 ที่แยกกักตัวที่บ้าน ชุมชน หรือศูนย์พักคอย ในเขต กทม. และปริมณฑล โดยไม่มีค่าใช้จ่าย ภายใต้การดูแลของบุคลากรผู้เชี่ยวชาญในการติดตั้งและใช้งาน เพื่อประคับประคองอาการผู้ป่วยระหว่างรอเข้ารับการรักษาใน รพ. ลดอาการเจ็บป่วยรุนแรงและลดโอกาสในการเสียชีวิต พร้อมทั้งมีระบบติดตามเก็บคืนอุปกรณ์หลังการใช้งานโดยผู้ป่วยหรือญาติไม่ต้องนำไปคืนเอง ผู้ป่วยที่ต้องการความช่วยเหลือติดต่อสายด่วนกรมสนับสนุนบริการสุขภาพ 1426 ได้ตลอด 24 ชั่วโมง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 30 พฤศจิกายน 2564
โฆษกรัฐบาลเผยนายกฯ สั่งผลักดันการท่องเที่ยว Wellness Tourism และ Medical Tourism รองรับการท่องเที่ยวในยุคโควิด-19
โฆษกประจำสำนักนายกรัฐมนตรี เผยนายกฯ สั่งผลักดันการท่องเที่ยว Wellness Tourism และ Medical Tourism รองรับการท่องเที่ยวในยุคโควิด-19
วันนี้ (30 พ.ย.64) นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่าหนึ่งในแนวนโยบายของรัฐบาลภายใต้การกำกับดูแลของพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อฟื้นฟูเศรษฐกิจและสังคมจากสถานการณ์การแพร่ระบาดของโควิด-19 คือ การส่งเสริมภาคการท่องเที่ยว โดยสั่งการให้ต้องดำเนินควบคู่ไปกับการปรับกลยุทธ์ของภาคการท่องเที่ยว เพื่อให้สอดรับกับความปลอดภัยทางมาตรการสาธารณสุข การลดลงของจำนวนนักท่องเที่ยวที่เดินทางเข้ามาประเทศไทย และความต้องการของนักท่องเที่ยวที่มีศักยภาพ
โดยการท่องเที่ยวแห่งประเทศไทย (ททท.) รับลูกจากการสั่งการของนายกรัฐมนตรี ได้เตรียมส่งเสริมและการขยายการท่องเที่ยวในรูปแบบ Medical Tourism (การท่องเที่ยวเชิงการแพทย์) และ Wellness Tourism (การท่องเที่ยวเชิงส่งเสริมสุขภาพ) เพื่อเป็นการปรับกลยุทธ์การท่องเที่ยวในปี 2565 ให้สอดรับกับสถานการณ์ในปัจจุบัน จากที่ให้ความสำคัญกับปริมาณนักท่องเที่ยวเป็นหลัก เปลี่ยนมาให้ความสำคัญกับการท่องเที่ยวที่สร้างมูลค่าสูง หรือมีค่าใช้จ่ายต่อหัวของนักท่องเที่ยวที่สูงแทน อาทิ การท่องเที่ยวในรูปแบบ Medical Tourism และ Wellness Tourism ที่มีค่าใช้จ่ายต่อหัวอยู่ที่ 80,000-120,000 บาท รวมถึงให้ความสำคัญกับคุณภาพของการท่องเที่ยวที่จะช่วยสร้างมูลค่าเพิ่ม (Value added) ให้กับสินค้าและบริการ ในขณะเดียวกัน กระทรวงสาธารณสุขพร้อมตอบรับเตรียมดำเนินการคู่ขนานตาม “ยุทธศาสตร์การพัฒนาประเทศไทยให้เป็นศูนย์กลางสุขภาพนานาชาติ (Medial Hub) พ.ศ. 2560-2569” สนับสนุนการใช้สมุนไพรไทย เพื่อประโยชน์ในการส่งเสริมสุขภาพ (Wellness) ให้กับนักท่องเที่ยวให้ได้รับความผ่อนคลายจากผลิตภัณฑ์สมุนไพรไทยในแต่ละท้องถิ่น อาทิ บริการนวดไทยเพื่อสุขภาพ ซึ่งยังช่วยสร้างรายได้ให้กับชุมชนในพื้นที่การท่องเที่ยวต่างๆ ด้วย
โฆษกประจำสำนักนายกรัฐมนตรี กล่าวว่า “นายกรัฐมนตรีรับทราบความคืบหน้าจากการสั่งการให้แนวนโยบายและขอบคุณทุกหน่วยงานที่ช่วยดำเนินการตามแนวทางที่ได้สั่งการไป รวมทั้งนายกฯ ต้องการบรรเทาผลกระทบที่พี่น้องประชาชนในภาคการท่องเที่ยวได้รับ พร้อมยืนยันรัฐบาลจะแก้ไขปัญหาและวางแผนเพื่อรับมือกับความเปลี่ยนแปลงใหม่ๆ ที่อาจเกิดขึ้นอย่างเต็มที่ ทั้งนี้ เชื่อมั่นว่ากลยุทธ์ด้านการท่องเที่ยวนี้ จะดึงศักยภาพด้านการท่องเที่ยวของไทยต่อยอดให้เกิดเป็นการท่องเที่ยวที่สร้างคุณค่า นักท่องเที่ยวจะพบกับประสบการณ์ที่น่าประทับใจจากการท่องเที่ยวในประเทศไทย และสามารถสร้างรายได้กระตุ้นกิจกรรมทางเศรษฐกิจได้อีกมากอย่างแน่นอน”
-------------------
วันพฤหัสบดีที่ 25 พฤศจิกายน 2564
ความคืบหน้าโครงการคนละครึ่ง ระยะที่ 3 และโครงการยิ่งใช้ยิ่งได้
จากข้อมูล ณ วันที่ 24 พฤศจิกายน 2564 โครงการคนละครึ่ง ระยะที่ 3 มียอดการใช้จ่ายสะสมรวม 172,820 ล้านบาท และโครงการยิ่งใช้ยิ่งได้ มียอดใช้จ่ายสะสมส่วนประชาชนรวม 3,491 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า จากข้อมูล ณ วันที่ 24 พฤศจิกายน2564 โครงการคนละครึ่ง ระยะที่ 3 และโครงการยิ่งใช้ยิ่งได้ มีความคืบหน้า ดังนี้
โครงการคนละครึ่ง ระยะที่ 3 มีผู้ใช้สิทธิสะสมจำนวน 26.15 ล้านรายจากผู้ได้รับสิทธิจำนวน 27.98 ล้านราย โดยมียอดการใช้จ่ายสะสมรวม 172,820 ล้านบาท แบ่งเป็นเงินที่ประชาชนจ่ายสะสม 87,808 ล้านบาท และรัฐร่วมจ่ายสะสม 85,012 ล้านบาทและมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม 67,773.2 ล้านบาท ร้านธงฟ้า 28,211.8 ล้านบาท ร้าน OTOP 8,368 ล้านบาท ร้านค้าทั่วไป 65,345.9 ล้านบาท ร้านบริการ 2,949.8 ล้านบาท และกิจการขนส่งสาธารณะ 171.3 ล้านบาท
โครงการยิ่งใช้ยิ่งได้ มีประชาชนผู้ใช้สิทธิจำนวน 91,080 คน จากผู้ได้รับสิทธิจำนวนกว่า 4.9 แสนราย โดยมียอดใช้จ่ายสะสมส่วนประชาชนรวม 3,491 ล้านบาท โดยมีมูลค่าการใช้จ่ายสะสมที่นำมาคำนวณสิทธิ e-Voucher 2,871 ล้านบาท และคิดเป็นมูลค่าสะสม e-Voucher ทั้งสิ้นกว่า 328 ล้านบาท และมูลค่าการใช้จ่ายสะสมส่วน e-Voucher 186 ล้านบาท และมียอดใช้จ่ายสะสมแบ่งตามประเภทตามร้านค้า ได้แก่ ร้านอาหารและเครื่องดื่ม169 ล้านบาท ร้านธงฟ้า 187ล้านบาท ร้านOTOP 390 ล้านบาท ร้านค้าทั่วไป 2,801 ล้านบาท และร้านบริการ 130 ล้านบาท
สำหรับข้อมูลการใช้จ่ายผ่านฟู้ดเดลิเวอรี่แพลตฟอร์มล่าสุด ณ วันที่ 25 พฤศจิกายน 2564 เวลา 08.00 น.โครงการคนละครึ่ง ระยะที่ 3 มีการใช้จ่ายสะสมประมาณ 2,308.4 ล้านบาท แบ่งเป็นเงินที่ประชาชนใช้จ่าย 1,191.1 ล้านบาท และรัฐร่วมจ่าย 1,117.3 ล้านบาท สำหรับโครงการยิ่งใช้ยิ่งได้มีการใช้จ่ายสะสมกว่า 1.7 ล้านบาท และในส่วนของผู้ประกอบการร้านอาหารและเครื่องดื่มในโครงการคนละครึ่ง ระยะที่ 3 และโครงการยิ่งใช้ยิ่งได้ที่ขายอาหารและเครื่องดื่มผ่านผู้ให้บริการฟู้ดเดลิเวอรี่แพลตฟอร์มล่าสุดขณะนี้ มีจำนวนกว่า 77,000ราย
ประชาชนสามารถใช้จ่ายใน 2 โครงการดังกล่าว ได้จนถึงวันที่ 31 ธันวาคม 2564 ทั้งนี้ สำหรับโครงการยิ่งใช้ยิ่งได้ สามารถลงทะเบียนผ่านเว็บไซต์ www.ยิ่งใช้ยิ่งได้.com หรือผ่าน g-Wallet บนแอปพลิเคชัน “เป๋าตัง” จนกว่าจะครบ 1 ล้านสิทธิ ซึ่งยังมีสิทธิเหลือกว่า 5 แสนสิทธิ โดยประชาชนสามารถใช้จ่ายเพื่อรับ e-Voucher ได้ถึง 30 พฤศจิกายน 2564 และใช้จ่ายในส่วน e-Voucher ได้ถึง 31 ธันวาคม 2564
สำนักงานเศรษฐกิจการคลัง   halfhalf@fpo.go.th , spend2get@fpo.go.th
ธนาคารกรุงไทย จำกัด (มหาชน) โทร. 02-111-1122(ตลอด 24 ชั่วโมง)
วันอังคารที่ 22 กุมภาพันธ์ 2565
ครม.เห็นชอบร่างแผนงานอาเซียนด้านเยาวชนปี 2564-2568 มุ่งสู่เยาวชนอาเซียนที่พร้อมรับอนาคตโดยเสริมทักษะสำหรับศตวรรษที่21 และทักษะดิจิทัล และการสร้างสถาบันกลไกของการมีส่วนร่วมของเยาวชน
ครม.เห็นชอบร่างแผนงานอาเซียนด้านเยาวชนปี 2564-2568 มุ่งสู่เยาวชนอาเซียนที่พร้อมรับอนาคตโดยเสริมทักษะสำหรับศตวรรษที่ 21 และทักษะดิจิทัล และการสร้างสถาบันกลไกของการมีส่วนร่วมของเยาวชน
วันที่ 22 กุมภาพันธ์ 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี (ครม.) เห็นชอบต่อร่างแผนงานอาเซียนด้านเยาวชนปี 2564-2568 (Draft ASEAN Work Plan on Youth 2021-2025) และให้รัฐมนตรีว่าการกระทรวงการพัฒนาสังคมและความมั่นคงของมนุษย์ ในฐานะรัฐมนตรีอาเซียนที่รับผิดชอบงานด้านเยาวชนของประเทศไทย มีหนังสือแจ้งการรับรองร่างแผนงานอาเซียนด้านเยาวชนไปยังสำนักเลขาธิการอาเซียนหลังจากครม.มีมติเห็นชอบแล้ว ซึ่งจะต้องแจ้งการรับรองร่างแผนงานอาเซียนด้านเยาวชนภายในวันที่ 24 กุมภาพันธ์ 2565
ทั้งนี้ร่างแผนงานอาเซียนด้านเยาวชน มีความสอดคล้องกับมาตรการเชิงกลยุทธ์และผลลัพธ์ของแผนงานประชาคมสังคมและวัฒนธรรมอาเซียน 2025 และมีวิสัยทัศน์คือ มุ่งสู่เยาวชนอาเซียนที่พร้อมรับอนาคตโดยเสริมทักษะสำหรับศตวรรษที่ 21 และทักษะดิจิทัล และการสร้างสถาบันกลไกของการมีส่วนร่วมของเยาวชน รวมถึงการกำหนดนโยบายระดับภูมิภาคประกอบด้วยผลลัพธ์ขั้นสุดท้าย 5 ประเด็นหลัก 5 ผลลัพธ์ระยะสั้น 13ผลผลิต และ 14 โครงการ ได้แก่ประเด็นเรื่องการศึกษา, เรื่องสุขภาพและความเป็นอยู่, การจ้างงานและโอกาส, การมีส่วนร่วมและการจ้าง และประเด็นสุดท้าย ความตระหนักรู้ คุณค่า และอัตลักษณ์อาเซียน
สำหรับแผนงานเดิมตามกรอบการประชุมเจ้าหน้าที่อาวุโสอาเซียนด้านเยาวชน ปี 2559 - 2563 ได้สิ้นสุดลงในปี 2563ประเทสสมาชิกอาเซียนจึงได้จัดทำร่างแผนงานอาเซียนด้านเยาวชน เพื่อใช้เป็นแผนงานฉบับใหม่ในการดำเนินการส่งเสริมและพัฒนาเยาวชนในระยะอีก 5 ปีข้างหน้า ซึ่งรัฐมนตรีว่าการกระทรวงการพัฒนาสังคมและความมั่นคงของมนุษย์ในฐานะรัฐมนตรีอาเซียนที่รับผิดชอบงานด้านเยาวชนของประเทศไทยจะต้องรับรองแผนงานดังกล่าวต่อสำนักเลขาธิการอาเซียน เพื่อให้ร่างแผนงานอาเซียนด้านเยาวชนมีผลบังคับใช้อย่างเป็นทางการ
----------------------
วันอาทิตย์ที่ 19 กันยายน 2564
มาตรการกระตุ้นเศรษฐกิจโดยดึงดูดต่างชาติศักยภาพสูง
วันอาทิตย์ที่ 19 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบในหลักการมาตรการกระตุ้นเศรษฐกิจและการลงทุนโดยดึงดูดชาวต่างชาติที่มีศักยภาพสูง ได้แก่ ผู้มีความมั่งคั่ง ผู้เกษียณอายุจากต่างประเทศ ผู้ต้องการทำงานจากประเทศไทย และผู้มีทักษะเชี่ยวชาญพิเศษ เข้ามาสู่ประเทศไทยโดยให้สิทธิประโยชน์พิเศษ เช่น ให้วีซ่าประเภทผู้พำนักระยะยาว ซึ่งจะได้รับสิทธิในการทำงาน วีซ่าผู้ติดตามแก่คู่สมรสและบุตร ยกเว้นภาษีเงินได้สำหรับรายได้จากต่างประเทศ ยกเว้นการรายงานตัวทุก 90 วัน และได้รับอัตราภาษีเงินได้บุคคลธรรมดาสำหรับรายได้ในประเทศไทยเทียบเท่ากับการจ้างงานในพื้นที่เศรษฐกิจพิเศษ EEC โดยคาดว่ามาตรการนี้จะช่วยเพิ่มการลงทุนในประเทศได้ 8 แสนล้านบาท และเพิ่มปริมาณเงินในระบบเศรษฐกิจได้ 1 ล้านล้านบาท ภายในระยะเวลา 5 ปี
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 16 กันยายน 2564
มาตรการแก้ปัญหาเคลมประกันโควิด-19 ล่าช้า
วันพฤหัสบดีที่ 16 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
สำนักงานคณะกรรมการกำกับและส่งเสริมการประกอบธุรกิจประกันภัย หรือ คปภ. กำหนดมาตรการแก้ปัญหาบริษัทประกันจ่ายค่าเคลมประกันโควิด-19 ล่าช้า โดยเร่งบังคับใช้กฎหมาย เช่น หากมีการประวิงเวลาในการจ่ายสินไหมทดแทน หรือ คืนเบี้ยประกัน ต้องระวางโทษปรับไม่เกิน 500,000 บาท และปรับรายวันอีกวันละไม่เกิน 20,000 บาท หากพบว่าบริษัทจงใจฝ่าฝืนจนทำให้เกิดความเสียหายแก่ผู้เอาประกัน จะยกระดับการบังคับใช้กฎหมาย ตามมาตรา 52 แห่ง พ.ร.บ.ประกันวินาศภัย พ.ศ.2549 พร้อมทั้งให้บริษัทนำระบบออนไลน์มาใช้อำนวยความสะดวกแก่ผู้เอาประกันภัย สำหรับผู้เอาประกันภัยที่ไม่ได้รับความเป็นธรรม ติดต่อได้ที่สายด่วน คปภ. 1186 หรือไลน์ @oicconnect
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี